정조 3년
己亥正月初九日辰時。上御宣政殿。晝講。大臣備局堂上同爲入侍時。領議政金尙喆。左議政徐命善。左參贊洪樂性。吏曹判書鄭尙淳。行副司直金孝大。知敦寧洪樂純。禮曹判書權噵。刑曹判書鄭好仁。戶曹判書金華鎭。行司直李國賢。行大司成李衍祥。行都承旨洪國榮。同知李普行。江華留守李鎭衡。副司直柳戇。持平宋樂行。左承旨鄭民始。知事蔡濟恭。特進官徐浩修。經筵官宋德相。參贊官徐有防。侍讀官金憙。檢討官南鶴聞。記事官李兢淵金勉柱李信祜。事變假注書朴師默疑善君爔。副護軍鄭汝曾。以次進伏訖。上讀前受音訖。憙進讀。自子曰衣弊褞袍。止夫何遠之有。上讀新受音訖。憙曰。經筵官旣已登筵。使之先奏文義。似好矣。上曰。儒臣依例先奏。可也。憙曰。衣弊褞袍。與衣狐貉者。立而不恥者。是子路之過人處也。蓋不以貧富動其心。然後方可以進於道。而子路能之。夫子所以稱之者此也。而此豈但爲學者進道之要。人主之進於道。亦在於不以外物動其心矣。況人主一心。萬化之原。而其爲衆慾之攻。比之匹庶。亦不啻爲千百其端。苟或以一毫外物。累其靈臺。則何可以進於道耶。伏願殿下。愓念於此。子路能不以貧富動其心。則可以進於道矣。而自喜其能不復求進矣。是故夫子旣已稱之。又復警之。一揚一抑之間。深意存焉。蓋人之爲學。苟安於小成。無復求進之意。則寧有日新之功乎。今殿下聖學雖已高明。而進進不已。日新又新。是臣之望也。歲寒松栢。蓋謂亂世之君子。故謝氏以爲世亂識忠臣矣。然世亂之後。始識忠臣。亦何益之有。假使不無所益。豈如先識忠臣以之爲治世耶。是以古之賢君。不待歲寒。而必先栽培松柏。伏願聖明留意於此。知者之不惑。仁者之不憂。勇者之不懼。卽爲學之序。故中庸亦以知仁勇三達德。爲入德之門。而三者廢其一。則無以造道而成德。卽朱子說也。然知仁勇三者。譬如大學之三綱領。明明德新民止於至善。是爲三綱領。而明新之外。豈別有所謂至善者耶。明新之至於極處。卽所謂至善也。然則知仁之外。豈別有所謂勇者耶。知而至於不惑。仁而至於不憂。卽所謂勇也。是以非勇則莫可以盡知仁之工。伏願殿下。必於一勇字留心焉。自可與共學。至未可與權。是亦爲學之序。而立之一字。尤極緊要。蓋篤志固執。卽所謂立。而苟不能篤志固執。則豈可以學。豈可以適道乎。至於權。乃是聖人之大用。則尤非不能立者所可行。若不能立而徑欲行權。則其所謂權。必不免權變權術之歸矣。伏願殿下。必於立字上加意焉。所謂未之思也。夫何遠之有者。誠切要語也。是以古聖之言曰。思則得之。又曰不得不措。殿下苟於日用云爲之際。隨事思之。則唐虞三代之道。卽此便是。是所謂何遠之有也。且此所引之逸詩。宋臣蘇軾。謂以思賢。未知其何所據。而若論以思賢之義。則今殿下思賢。而賢者造朝矣。思則不遠。於此亦可見。而凡係賢者之所陳白。雖一言半辭。必皆聽用。然後方可謂之思賢。苟或不然。則徒有思賢之名。而無思賢之實矣。伏願深留聖意焉。上曰。所奏好矣。鶴聞曰。衣弊縕袍。與衣狐貉者。立而不恥。此蓋子路之長處。而夫子許之。然不恥二字。猶是向上工夫。未足爲造極地頭。子貢之貧而無諂。富而無驕。非不美矣。而未若夫子之貧而樂。富而好禮。則天下之義理無窮。聖賢之造詣自殊。夫以子路之勇。能力排物累之外誘。故雖身衣弊縕。而心無愧怍。此與子貢之貧而無諂。煞有一分加進處。而若使子路。擴充此心。以至於天理純粹。人慾淨盡。一片靈臺。點滓不翳。則又何不恥之可論乎。聖人敎人之法。就其許與處。亦有勉進意。一字一句。皆有深味。此等處必須深留聖意。體驗於進修之工好矣。子曰。可與共學。未可與適道。可與適道。未可與立志。可與立志。未可與權。權者聖人之極工也。臣於日前筵中。以度量衡之不均。有所仰達矣。稱物之權衡。猶不可不均。則況此權字。裁酌時措之宜。沕合中和之道。權之時義。豈不大哉。夫子此訓。專以進道次第言之。而權之一字。亦合於心學上體驗。蓋人主一心。萬化之原也。朝廷間政令事爲。四方之民情物態。皆在於聖心之權衡。董仲舒策云。正心以正朝廷。正朝廷以正百官。正百官以正萬民。一正字。卽權輕重之效應也。伏願體念焉。上曰。下番所陳亦好矣。德相曰。子路不過閭巷韋布之士。而猶且不恥弊袍。此其不以貧富動其心。可知。況人君居崇高之位。富貴之極。無與爲比。而若有以富貴崇高自大。則有愧於子路大矣。是故程子曰。舜有天下而不與焉。富貴旣不能移其心。則衣服飮食。卽其餘事。然而時君世主。未免移心於此。一身自奉。務欲侈大。不復見大禹之菲衣惡食。此已與舜禹不與之意相反。而上行下效。人心漸至澆漓。侈風已成痼弊。伏願聖上。法子路不恥之風。務儉抑奢。先自聖躬始。則風草之化。庶可見矣。然子路之能不以貧富動其心。固尙矣。及聞夫子之言。乃又自喜其能。遽有夸大之意。故夫子又警之。一抑一揚聖意可見。然則學者之於道。不可得小爲足沾沾自喜。不復求進。則豈有將就之望乎。此子路之賢。雖他弟子之所不及。而其視顔子不伐無施則大不及矣。今聖明學問雖已高明。若有一毫自矜自足之心。則大有妨於進德矣。伏願聖上。深自省察焉。上曰。貧而無諂。富而無驕。與不恥弊袍。有何淺深之別乎。德相曰。貧而無諂。比諸不恥弊袍則似爲下矣。上曰。貧而樂。富而好禮。則比諸不恥弊袍。尤豈不難乎。德相曰。樂與好禮。朱子以安處善樂循理釋之。此幾爲聖人地步。非不恥弊袍之比。聖敎誠然矣。上曰。不忮不求。何用不臧云者。誠是格言也。若能終身服膺於此。則事爲做措之間。何往而不善乎。然而忮求之心。卽常情之所難免者。苟無克己之工。則其何以淨盡物累。以至於不忮求之域乎。德相曰。然矣。大抵人之氣質。淸濁不同。彊者陽勝。故疾人之有而有忮心焉。弱者陰勝。故恥己之無而有求心焉。必須有矯揉氣質之工。然後可免此二者之病矣。上曰。所陳誠然矣。德相曰。歲寒章之義。儒臣所達已盡矣。大抵人主能早辨君子小人於用捨之際。則自可爲治平之世。而不至於危亂矣。此是後世人君所當鑑戒處。若不能早辨。而小人得志。君子退遯。及夫危亂之後。小人無所爲。而君子始出而效其忠節。則其轉危爲治甚難。若終不能。則君子殉身而效忠而已。亦何補於國哉。此人君之所當深念者也。智者不惑。仁者不憂。勇者不懼。此爲學之序也。成德則以仁爲首。進學則以知爲首。此中庸三達德之序也。蓋知則知也。仁與勇行也。學者之工。先知後行。知而後能仁。仁而後能勇。但知之能知。仁之能仁。是勇也。然則勇實貫於智仁之中矣。此等工夫次序。實是聖明十分留心處也。上曰。知仁勇之義。儒賢所陳誠好。知與仁。苟非勇。其何以能知能仁乎。德相曰。孔門七十弟子。能通六藝。皆足以適道。而至於立則顔閔以上可以當之。至於權則非聖人莫能矣。此乃君子造道之序。學聖人者無失其序。然後可無躐等之患。蓋志不篤執不固而不立焉。則豈可以學豈可以適道乎。權則又是聖人之大用。尤不可徑自行權。若無學無立。而先欲行權。則終歸於漢儒所謂權數。而非聖人之權矣。未之思也。何遠之有。此章文義。儒臣亦已盡達。而蓋何遠之有者。卽我欲仁。斯仁至之意也。未之思之思字。與我欲仁之欲字同矣。而若非誠則雖或思之。必有間斷之患。與不思何異哉。伏願聖明。以誠字爲思字之本焉。上曰。所陳皆切實矣。濟恭浩修曰。經筵官已陳文義。更無可達者矣。上曰。此是寒殿。而且値次對。儒賢則姑爲少退。夕講時更爲入來好矣。仍命先退。尙喆等進伏曰。日間聖體。若何。上曰。一樣。王大妃殿氣候。何如。上曰。一樣。惠慶宮氣候。何如。上曰。一樣。尙喆曰。今日卽歲首賓對。而兼行晝講。儒賢入侍。甚盛擧也。臣等不勝斂歎。而大抵講學。卽帝王出治之本也。宋朝仁宗。每於聽政之暇。輒率講官。討論爲事。而以致慶曆四十餘年之治。今我殿下。以典學之誠。致山林之賢。頻開講筵。以資啓沃。挽回世道。賁飾太平之期。自今伊始。朝野顒祝。曷有其極。向伏聞儒賢之初筵入侍。首以立志二字仰陳。此誠格言。而古人以爲。立志欲堅而不欲銳。成功在久而不在遠。伏願聖上。懋哉懋哉。上曰。所陳誠切實矣。予在初服。卿以仁明武三字。有所陳勉。故予常銘心需用矣。今日所陳。可謂與此相爲表裏。相爲始終。當體念矣。尙喆曰。儒臣旣已造朝。非但裨益經筵。亦宜參聞廟謨。且有兩先正古例。戶曹參判宋德相。備局堂上差下。何如。上曰。依爲之。尙喆曰。行兵曹判書李徽之。工曹判書具允鈺。旣已敍用。還差備堂。何如。上曰。依爲之。竝出擧條尙喆曰。向來右相遭彈屛出。而其箚子則臣等亦勸而爲之。不勝惶悚矣。上曰。予方以此事欲諭卿等矣。大臣有不是處。則臺諫之論列。有何不可。而至於今番事。則臺臣豈不知本事之屬於大臣。而直以懲貪等說。容易言之。且避嫌辭意。專事噴薄。不顧事體。此何道理乎。予於大臣。雖以箚子之有欠體貌。不無慨惜。而至於臺臣。則不可不處分矣。尙喆曰。聖敎誠然矣。雖曰大臣。旣有罪犯。則臺臣之論列。何所不可。而此則初以微事。漸至葛蕂。以至於大臣與鄕漢同爲現告之境。自古大臣之所遭何限。而豈有如今番者乎。臣等亦覺羞愧矣。命善曰。莫非臣等不似之致也。上曰。右相將何以去就云乎。尙喆曰。設以身處之。去就一節。更無可論矣。上命書傳敎曰。立殿陛之間。與宰相相可否者。卽臺臣也。是以語及乘輿。天子猶動色者。以其言之是也。職之重也。優容臺閣。固爲美事。而如有非情之言。肆憤之說。未嘗以臺閣而不寘于辟焉。此乃明好惡也。近因臺臣之論相臣事。予有慨然于中者。噫。大臣摠百僚理庶務。等位截然。苟非大罪過。不敢容易侵斥者。非爲大臣也。所以尊朝廷也。䑓臣之初以微細之事。直請懲貪之典。臺臣果不知屬於大臣而發此乎。且屢於避辭。專事噴薄。如貪財等語。猶歸沒把捉而反賣等說。可謂無餘地矣。從古論大臣者。雖有許多題目。而未有若是其澎湃拶逼者矣。噫。今日大臣。待之若是其輕蔑。則朝廷之不尊。推可知矣。予宜自反。奚暇責備於臺臣。而此不嚴處。堂陛之懷。未必不由於此。前正言李殷模削職。尙喆曰。此平安兵使金相玉狀啓也。以爲。今春廵操依例擧行事。請令廟堂稟旨分付矣。此黃海兵使李應爀狀啓也。以爲。今春習操及各邑鎭軍器點視歲抄軍點考等事。令廟堂稟旨分付矣。兩西亦難免災年。而詰戎政與他道尤異。況海西之不行操且久矣。臣意此兩道使之擧行。恐似得宜。何以爲之乎。上曰。將臣之意。何如。御營大將李國賢曰。詰戎之政。國之重事。而兩西比他尤重。關西則以春南秋北之規。昨春其雖巡操。今春其宜廵操。海西一體使之擧行。恐似得宜。禁衛大將洪國榮曰。詰戎之政。非不重也。而昨年兩西。亦未免告歉。懷保之政。在所當先。臣意則姑觀今年秋事。臨時稟旨擧行。似無妨矣。上曰。詰戎雖是重事。懷保尤所當先。今番兩西雖不設賑。此時決難動民。姑爲停操。可也。尙喆曰。此南兵使李達秀狀啓也。三甲左右營春操。依定式擧行。不行操南各營所屬邑鎭。依例各其官鎭門聚點事。令廟堂稟旨分付矣。以北路民事之可悶。北兵營已令停操。而南兵營廵操。道臣亦方請停。一體姑停之意。分付。何如。上曰。依爲之。尙喆曰。此江原監司李亨逵狀啓也。以爲今春合操。事當依定式擧行。而如此災年。累千兵馬之裹糧遠赴。誠極可悶。何以爲之乎。令廟堂稟旨。分付。勸別武都試。依例設行爲辭矣。本道亦方有設賑之邑。此時民事。不可不念。今年春操。姑令停止。勸別武都試。依例擧行事。分付。何如。上曰。依爲之。尙喆曰。此統制使李敬懋狀啓也。以爲。兩南舟師。春操則合設於本營前洋。已有定式。今年春操設行當否。請令廟堂稟旨分付矣。此慶尙左兵使白東俊狀啓也。以爲。道內各鎭束伍軍兵等明春習操及營將巡點等事。令廟堂稟旨分付矣。此慶尙右兵使尹僖東狀啓也。以爲。今春習操及營將節制使廵點一款。令廟堂稟旨分付矣。此洪忠兵使李鼎炳狀啓也。以爲。今春習操廵歷與各鎭營將廵點等事。令廟堂稟旨分付矣。統營與三南丙申秋操後。更未設行。詰戎之政。雖甚可悶。方當設賑之時。民事不可不念。統營合操。嶺南左右兵營洪忠兵營習操。營將廵點。竝令姑停。三南之中。湖南一路。亦不可獨令擧行。一體停止之意。竝爲。分付。恐似得宜矣。上曰。依爲之。尙喆曰。此守禦使洪樂性狀啓也。以爲。本廳屬三營束伍及左右部牙兵今春合操何以爲之事。請令廟堂稟旨分付矣。此摠戎使金孝大狀啓也。以爲。坡州長湍今春輪操。何以爲之。請令廟堂稟旨分付矣。此開城留守兪彦鎬狀啓也。以爲。本營軍兵今春習操。請令廟堂稟旨分付矣。此江華留守李福源狀啓也。以爲。本營軍兵及所屬四營軍兵今春合操設行當否。請令廟堂稟旨分付矣。畿內諸邑。旣多設賑之處。此時行操。民事可悶。守禦廳之合操。摠戎廳之輪操。松都江都之春操。似難設行。竝宜姑停矣。上曰。依爲之。尙喆曰。此京畿水使洪秀輔狀啓也。以爲。畿湖兩道舟師春操。則往來合設。已有定式。故海西舟師。來到臣營前洋。當爲合操。而合操停止。則或令各操設行。今春兩道舟師合操設行事。請令廟堂稟旨分付矣。永宗防禦使李仁秀請操狀啓。雖未及啓下。備局謄報則已到付矣。畿內陸操。旣命姑停。兩營水操。勢亦難行。一體竝停。恐似得宜矣。上曰。依爲之。尙喆曰。諸道停操之時。官門聚點。自是應行之例。此若着實爲之。則軍兵之逃故可以充定。戎器之抛廢。亦可以修擧。雖未合一道之操。亦足行一邑之操。毋循文具。俾有實效之意。分付道帥臣。使之嚴飭擧行。何如。上曰。依爲之。尙喆曰。歲首勸農之綸音。丁寧懇惻。況社壇祈年之親行。尤是爲民重農之至誠。凡爲按道之臣。守土之官。曷敢不殫竭奉行。而不擾民三字。最爲烹鮮之要道。爲先嚴飭諸道。除非大關農利。修築隄堰者外。凡係役民之事。一切痛禁。如是申飭之後。或有守令之因事現發者。則難免論責。以此。分付。使朝家方春課農之德意。俾有責成之實效。何如。上曰。依爲之。竝出擧條命善曰。社稷齋室。頃日殿座後。姑無下敎。故官員不敢入處云矣。上曰。使之入處。可也。樂純曰。臣於昨年待罪度支時。取見御營廳鑄錢文書。則所剩太少。故溯考前後文書。近來鑄錢剩數之減縮。專由於一分官鑄。二分發賣之致。蓋在前則假令官銅一千稱。則自官全數鑄出。其利甚多。雖不入常鑞。幾至於十之五。戶曹辛亥。摠廳丁丑之例皆如此。自志恒時。始創發賣之事。假令官銅一千稱。則十分之三。以官銅鑄出。十分之七。以發賣錢鑄出。而所謂發賣鐵。卽營門多年艱辛貿來者。而當其鑄時。以本價出給於匠乎。則渠等所納。每稱口錢二兩。而及其鑄出。捧其十一之稅。假令一朔五十爐鑄錢。則十分之三。以官爐鑄出。本錢二萬五千二百餘兩。利爲一萬九千七百餘兩。十分之七。以發賣鐵鑄出。本錢八萬五千三百餘兩。稅納爲一萬一千五百餘兩。以此比之。官鑄一朔所減。殆爲三萬兩。則數朔所減之數。合爲幾萬兩之多。事甚無謂。固已駭痛。而雖以官鑄與發賣錢。竝計其利。每百兩當爲二十八兩。御廳兩次鑄錢時會錄之數。未滿二十兩。其爲未會錄之數。亦爲七八萬兩之多。至於炭松明及機械雜費價四萬餘兩。預下匠手輩。畢竟乾沒者甚多。名曰鑄錢。大利全歸於下。公貨罄竭於上。此而置之。後弊難防。故臣捉致匠手等。窮覈取招後。折中辛亥丁丑及御廳兩次前例。釐正節目矣。臣在關西時。前戶判具允鈺書報。以事多掣肘。不可用新例云。故臣答以身旣在外。職非有司。惟宜從長善處云矣。今番鑄事。臣不復問其利害。而大抵御廳兩次鑄錢。其所乾沒。殆盡無餘。而恒淵兩賦。今已伏法。更無可論。而其時監色輩則不可不一一査問。各別重繩矣。上曰。雖極痛駭。而事在旣往。姑勿出擧條。只載於筵話。可也。樂純曰。適因言端。有所仰達矣。貿銅債錢五萬餘兩。特敎蕩減。此是盛德事。今不敢更提。而其中江界京主人金重瑞。以大奸之人。十數年憑藉貿蔘。長在江界。以輕價預給於蔘戶輩。及其下山之後。雖未及官納。而重瑞則潛相與受。仍爲都賈。故近來江蔘之絶貴。專由於此。究其情狀。萬萬絶痛。臣曾在西營時。汰去其主人之任。而使之不復接跡於江界矣。今聞依舊出沒。操縱蔘價云。極可痛惡。今者重瑞所受蔘錢萬餘兩。混入於蕩減中。此則似可還徵。而其前後罪狀。令該曹各別嚴繩。絶島定配。勿揀赦典。使奸民少知國法。恐不可已也。上曰。依爲之。出擧條樂純曰。濟用監遺在中下吏之偸食者。合爲萬餘兩之多。故捉送秋曹。使之照律嚴治。而該曹旋卽收贖放送。若此不已則下吏偸竊之習。無以禁戢。事甚可悶矣。上曰。秋曹事誠駭然矣。普行曰。大僚俄以農作不遠。切勿役民事。有所陳白。臣亦因言端。敢此仰達矣。農政之最重者。在於堤堰。故每當歲初。筵稟申飭。不啻嚴明。而諸道各邑。視以文具。全不着意。所謂堤堰在在堙廢。今若以不役民。有所申飭。則外邑不體朝家爲民重農之意。必將藉此而稱頉。竝與堤堰而不爲致力。易矣。臣意以謂。另加申飭。凡係修治堤堰之事。則勿以爲拘之意。出擧條分付諸道。好矣。上曰。依爲之。戇曰。近來虎患特甚。以各道狀啓見之。傷人囕人。幾乎靡日無之。誠爲驚慘。朝家之自賑廳賞米捉虎。法意甚重。而守令不善奉行。有名無實。殊極可駭。自備局發關嚴飭。俾有實效。且捉虎狀啓。道帥臣。從近亦無循例擧行之事。蓋以其捉虎者不必受賞。受賞者多非自捉。慮其虛實相蒙。因仍而不敢爲也。第念漢臣晁錯入粟邊郡之言曰。農民得錢。富者得爵。臣亦曰。雖甲者捉虎。乙者受賞。捉者得厚價。賞者費重直。捉虎之人。必多盡力阱獵。虎必多斃。可以漸除民害。若其已納之虎皮。復容巧於日後更納之弊。不可不嚴防。自本曹捧皮時。頭骨及前兩掌中半斫去。卽地破碎。使不得更容巧僞。則似爲除害防奸之要道。以此嚴飭擧行爲好矣。上曰。依爲之。至於破斫之請。予則以爲虛實之使不相蒙。惟在該曹之臣守法奉公之如何耳。雖令十斫而九破。不幾近於隨矢立的乎。此段則不若置之之可也。命善曰。俄聞濟用提調所奏。幻弄文書。偸竊貢價之下吏。論其罪犯。何等深重。而秋曹之收贖放送。萬萬駭然。此而置之。則舞奸吏胥。將何所懲畏乎。該吏則聞方囚禁。法司自當更爲照律。而當該秋曹堂上。不可無飭。施以譴罷之典。何如。上曰。依爲之。命善曰。貢價豫買。本自有禁。而法久漸弛。弊隨以生。故臣於待罪相職之初。欲爲筵稟嚴飭。而旋又思之。此不過自備局分付之事。不必煩請於筵席。故只與諸備堂及各軍門將臣。說此而申禁。雖以前訓將爲御將時筵稟者觀之。可知其各軍門之無不警動矣。近聞申飭以後。猶不無犯禁之處云。此則誠寒心矣。大抵豫買之弊。不一其端。翌年再翌年。甚至於五年十年。買貢價不足。又及於倉屬情債。故貢物受價之時。皆爲各軍門所取去。市上無一斛米出賣者。市直之謄踊。未必不由於此。且各司貢人之遺在虛錄各倉吏隷之庫中逋欠。究其弊源。亦莫非預買所致。若不大加釐革。則許多弊端。更無矯救之時。久遠之事。雖不可追究。再昨年申飭後犯禁預買者。令各其衙門一一還退。當該預買堂上。捧現告重勘。以爲申明禁條。革弊懲後之地。何如。上曰。依爲之。華鎭曰。因禮曹啓下關。永禧殿第五室祭享物種。延祜宮義烈宮祭需。配享功臣祭物加定事。自太常報來。故取考文書。則該寺元貢中一年所餘米。幾爲四百餘石。而儲慶宮昭顯廟愍懷墓祭需中當減之數。亦爲一百六十餘石。今此元貢餘米及所減祭需之米。足可推移進排已與該寺提調。有所相議。加定一款。置之。何如。上曰。依爲之。竝出擧條上命書傳敎曰。禮房承旨馳詣太學。今日夕食堂到記。收取以來。又命書傳敎曰。未下直守令。皆令明日辭朝。此時賑事方殷。守令之因公因私上來者。明日催促下送後草記。上曰。明日到記時處所。以仁政殿爲之。民始曰。槐院適有咨文撰出之擧。而製述官成大中。受由下鄕。久不上來云。故使之從速還仕矣。日前始稱不來云。受由申飭之後。過限不來。已極寒心。而雖欲不仕。在渠道理。固當上來圖遞。而偃然在鄕。朁使院隷傳言。近來紀綱解弛。如許麽之類。亦占偃便。全無敬畏之心。事體所在。誠極駭然。宜有別般警責之道。故敢達矣。上曰。令攸司從重勘處。可也。出擧條上曰。誤捧傳旨。推考房承旨。推考。上曰。三昨日譴罷兵曹堂郞敍用。上曰。明日到記時。殿庭設布帳。訓禁兩營分半爲之。竝出榻敎樂曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。上曰。不允。請梁山郡定配罪人錫達。依律處斷。上曰。不允。請削黜罪人金漢耆亟施竄配之典。上曰。不允。請海南縣竄配罪人金載順。亟令王府。設鞫嚴問。上曰。不允。請三水府定配罪人洪達洙。亟令王府。更加嚴鞫。依律處斷。上曰。不允。請長鬐縣遠竄罪人聖中。亟令王府。設鞫嚴問。期於得情。快正王法。上曰。不允。請削版罪人有臣宗甲義駿。竝令王府。設鞫嚴問。依律處斷。上曰。不允。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。上曰。不允。請楸子島定配罪人趙堣。亟寢酌處之命。仍令王府。設鞫得情。快正王法。上曰。不允。請旌義縣減死安置罪人興老。亟寢酌處之命。仍令王府。設鞫得情。快正王法。上曰。不允。請薪智島荐棘罪人瑩中。設鞫嚴問。快施當律。上曰。不允。請濟州牧定配罪人後樂。亟令王府。更加嚴鞫。期於得情。上曰。不允。請慶源府定配罪人鳴遠。依律處斷。上曰。不允。請物故罪人德泰支屬應坐者。一一査出。絶島散配。上曰。不允。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。上曰。不允。措辭見上樂曰。卽見永寧殿春享大祭時祭監。監察沈公協呈課。則第九室初獻後。殿司令具昌瑞。剪燭之際。爲祭服䄂所碍。至於覆酌之境。殿內將事。何等至嚴至敬之地。而不能謹愼。致有此呈課之擧。事極驚駭。不可置而不論。請殿司令具昌瑞拿問定罪。上曰。依啓。憙鶴聞曰。近日都下米直騰貴。民不聊生。來頭之慮。有不可言。雖緣昨年年事之失稔。公私穀物。比前倍縮之致。而大抵京城內外及五江富商輩。率多積貯。米穀堅藏不出。必欲待其極貴之時。以售十倍之利。故穀價之日踴。良以此也。宜令攸司另加禁斷。若有潛蓄暗貯。故不出賣者。隨現科治。一如都庫之禁。且京城士夫家間。多有買取貢物及邸人受出需價。潛自牟利者。今不可指名摘發。而此習之來。厥有久矣。名爲士夫。而與賈豎爭利。已是壞廉悖義之大者。而況米穀之漸貴。未必不由於此。則不可不嚴加戢勵。臣等謂繼自今各別嚴飭。若有更買貢物與邸人者。雖宰相。斷不容貸。直論以贜汚之律。可也。上曰。所奏俱是。依爲之。憙鶴聞曰。比來人心不淑。國網漸弛。昨冬有一朝官。留接泮村。半夜之問。被人戕殺。伊時秋曹卽爲檢驗。搜捕元犯。而迄今數朔。罪人未得。噫。被死者雖是遐土之人。名旣在於朝籍。則朝官之暗地被殺。前所未聞。元犯之至今未獲。所係非細。臣等以爲。該曹堂上及左右捕將。從重推考。更加嚴飭。期於捉得。以重人命。以昭法網。斷不可已也。上曰。依爲之。鶴聞曰。今番倭學處分。極爲嚴正。凡在瞻聆。孰不欽仰。大抵此輩擅弄公貨。專事牟利之習。由來久矣。其中罪惡之最甚。而爲牟利之窩主者。卽前察訪吳道鈺也。渠家素稱富豪。略挾才能。托跡權門。恣行不法。曾爲完營幕裨。首尾十餘年。營庫錢貨。開門爛用。侵漁小民。鉤贏弋利。湖南之民。至今欲食其肉。且渠得罪於先朝。至命嚴刑島配。配所卽椒子島也。而乃敢潛囑道臣。初不赴謫。晏然留住於山寺。未久蒙宥而歸。此乃擧世之所共聞知。而所共憤痛者也。今者朴敏行處分。猶不無太寬之失。則況此道鈺之罪。有浮於敏行十倍。而尙自積擁財貨。偃息安享。蔑法牟利之輩。顧何所懲畏乎。蟣蝨之類。不足以汚諸筆舌。而今當査治此輩之時。如許奸惡罪魁。豈容倖逭。臣謂吳道鈺亟令該府另加嚴刑後。必於其前日所配之島。勿限年定配。以懲其前後罪惡。斷不可已也。上曰。依爲之。鶴聞曰。臣於瀋行復命之日。以譯學事有所仰達。而今因言端。更此煩陳焉。蓋使行時譯員之數。終涉太多。且其中能言語通事情者。絶無僅有。徒費包銀。無益國事。臣意則以爲。減去其數。另擇能言了事者入送。允合事宜。而但廟議以許多譯學之無以區處爲難。此則有不然者。雖以士子科試言之。一自聖上申嚴科制之後。不學者初絶入場之意。參榜者率多能文之人。而獨於譯學。則不問象舌之能否。一從燕行之次第。苟充員額。皆帶包卜。耗財無計。奸弊百出。一到彼地之後。其所作爲。不過浪費我有用之物。爭取彼無益之貨而已。至於探察事情。酬接言語。則漫然不省。此等譯舌。果將焉用哉。渠輩區處之道。雖或爲難。而朝家釐弊之方。不容少緩。臣謂更詢廟堂之臣。自今年爲始。無論節使與別行。譯官額數。漸次減損。無使濫雜。且宜申飭譯院提擧及漢學兼官淸漢譯諸員。以時課試。必擇其有才能言者。勿拘當次。充額以送。則行之未久。可見成效。敢此仰達矣。上曰。依爲之。竝出擧條上命書傳敎曰。夕講爲之。上曰。下直守令及差使員入侍。鳳山郡守元厚鎭。雲峯縣監魚有南。谷城縣監鄭智新。康翎縣監李宗魯。比安縣監金翼均。殷栗縣監尹度東。果川縣監李義和。眞寶縣監李齊鵬進前。上下詢七事。保安察訪林鳳頀。德原郡守金明遇。省峴察訪朴天行。金川郡守曺允精。順安縣令韓文洪。扶餘縣監李靑進前。上下詢年事及民弊。仍命先退。上曰。夕講入侍。特進官鄭尙淳。同知事李普行。經筵官宋德相。參贊官洪國榮。侍讀官金憙。檢討官南鶴聞進伏訖。熹進讀自孔子於鄕黨。止賓不顧矣。上讀新受音訖。憙曰。鄕黨一篇。卽所以畫出聖人者也。是以。第一節。記聖人在鄕黨宗廟朝廷言貌之不同。第二節。記聖人在朝廷事上接下之不同。第三節。記聖人爲君儐相之容。凡於聖人之一言一動。莫不詳記而備錄之。此便是聖人之影子也。伏願殿下。必於此等處。留心而毋忽焉。鶴聞曰。鄕黨一篇。畫出聖人。而居鄕黨爲一篇之首者。亦有深意。夫鄕黨者。夫子生長之處。而父兄宗族之所在也。夫子居是鄕之道。不出於恂恂二字。蓋恂恂者。信實之謂也。信實積中而溫恭接人。則其善於居鄕可知。推以至宗廟朝廷之事。儐相吉凶之禮。無適不可。則自近而達遠。由親而及疎。秩秩然有序。可以見矣。此等處留神玩味。好矣。上曰。經筵官陳之。德相曰。此篇文義。果如玉堂之言。別無深意之可陳者。而此是形容聖人之書也。宗廟之中。朝廷之上。動容周旋。隨處異焉。欲學聖人者。各究其節之異處。而隨事體念。然後可以知聖人一言一動之無不適宜。而有所學得者矣。伏願聖明留念焉。尙淳普行曰。別無所陳矣。國榮曰。儒臣及儒賢所達之外。更無文義之可陳者矣。上曰。此章別無文義。不必强覓。當俟後日。更爲講究於前受音矣。仍命德相進前。上曰。歲後欲爲展拜於皇壇。而連有事故。尙未果焉。明日適値殿座。仍欲展拜。而卿則異於他人。展拜時入來。好矣。德相曰。聖敎至此。不勝惶感。謹當依聖敎入來矣。上命先退。國榮曰。昨年秋到記時。有停擧儒生所坐不大。且已經年。今當到記設行之時。合有分揀之道。而一經筵稟。然後可以解停。故敢此仰達矣。上曰。解停。可也。出擧條上命退。諸臣以次出。